Polisieminister vergader met AgriSA oor landelike veiligheidFikile Mbalula, minister van polisie (Foto: Elmond Jiyane, GCIS) Fikile Mbalula, die minister van polisie, het met die leierskap van AgriSA, wat 28 000 boere en 1 000 boereverenigings verteenwoordig, vergader. Die doel van die vergadering was om die Nasionale Plaaslikeveiligheidstrategie te bespreek wat handelsboeregemeenskappe insluit. Die vergadering het ook ten doel gehad om raakpunte te bespreek waar boere en plaaswerkers met die polisie kan saamwerk om plaasmoorde hok te slaan en mishandeling van werkers te voorkom. Die belangrikheid van landbou in voedselsekuriteit en die algehele bydrae tot die land se ekonomie, is ook bespreek. Mbalula het ook gewys op die belangrikheid dat handelsboere gedokumenteerde uitlanders in diens moet neem, aangesien dit moeilik is om ongedokumenteerde immigrante op te spoor indien hulle ŉ misdaad gepleeg het. “Landbou is noodsaaklik en baie belangrik vir ons land. Dit is ons plig as die polisie om ons mense te beskerm,” het Mbalula gesê. “Die meerderheid van boere is harde werkers wat voedselsekerheid in die land verseker. Daar is ŉ paar vrot appels wat dalk rassisties is, maar nie alle boere is rassisties nie. Goeie boere dra positief by tot die ekonomiese groei van ons land. Rassiste moet uitgeken word, geïsoleer word en die wet moet hulle hanteer.” Daar is tydens die vergadering ooreengekom dat ŉ plan van aksie binne twee weke ontwikkel moet word en ŉ taakspan moet aangestel word om die betrokke aksieplan te implementeer. Die plan moet ŉ toename in polisie-sigbaarheid en toegang tot polisie vir boere en plaaswerkers insluit. Die Suid-Afrikaanse Polisiediens het homself ook daartoe verbind om die benadering te verskerp wat landelike veiligheid betref en boere moet deel vorm van daardie benadering. “Ons het 1 181 polisiereserviste aangestel wat opleiding moet ondergaan en oor die landelike gebiede heen ontplooi moet word,” het lt.genl. Masiya bygevoeg. “Reserviste is ŉ groot mag in ons strategie. Deel van die implementering is ŉ samewerkende ooreenkoms met AgriSA.” Mbalula het dit benadruk dat tyd nie gemors moet word nie. “Ons het ŉ plan van aksie nodig. Volgende keer wat ons vergader moet ons duidelike teikens hê. Ons het nie tyd om te vergader en net te gesels nie, ons het ŉ plan nodig wat deur optrede gevolg moet word. Ons moet nou meer as woorde doen,” het hy aan die vergadering gesê. ŉ Memorandum van verstandhouding sal onderteken word oor die aksieplan as ŉ uiteensetting hoe die vennootskap sal werk. Omri van Zyl, uitvoerende hoof van AgriSA, het die belang van die memorandum en die vennootskap met die polisie beklemtoon. “Ons is bemoedig deur die minister se toewyding om landelike misdaad te beveg. Ons werk as boere is om kos te verskaf en ŉ bydrae te lewer tot ekonomiese groei. Ons moet dus ŉ gunstige omgewing hê waar ons in die ekonomie kan belê. Ons het ŉ veiliger Suid-Afrika vir almal nodig,” het Van Zyl gesê. Mbalula sal volgende met die vereniging vir swart boere, die African Farmers’ Association of South Africa (Afasa), vergader om nog verder die stryd teen misdaad op plase en in landelike gebiede aan te spreek. Die minister het gewys op die belangrikheid dat alle belanghebbendes moet saamwerk om die misdaad in landelike gebiede op te los. “Ons moet met almal vergader wat ŉ oplossing het om die misdaad te beveg. Ek sal met al die belanghebbendes vergader en ons moet mekaar se hande vat om misdaad te bekamp op plase en in landelike gebiede,” het Mbalula bygevoeg.